**OBRAZLOŽENJE**

**ZA NACRT PRIJEDLOGA ZAKONA O PRIJENOSU OSNIVAČKIH PRAVA NAD OPĆOM ŽUPANIJSKOM BOLNICOM VUKOVAR I BOLNICOM HRVATSKIH VETERANA NA REPUBLIKU HRVATSKU**

Županijska skupština Vukovarsko-srijemske županije je 28. svibnja 2019. godine donijela zaključak kojim se predlaže Ministarstvu zdravstva pokretanje inicijative prema Vladi Republike Hrvatske za donošenje odluke o preuzimanju osnivačkih prava nad Općom županijskom bolnicom Vukovar i bolnicom hrvatskih veterana od strane Republike Hrvatske.

Navedena inicijativa obrazlaže se činjenicom da je Vukovarsko-srijemska županija zbog fiskalnog kapaciteta svog proračuna, kao osnivač ustanove u nemogućnosti pokriti gubitke bolnice te stoga predlaže prijenos osnivačkih prava nad tom bolnicom na Republiku Hrvatsku.

Ovim zakonskim prijedlogom uređuje se da danom stupanja na snagu predloženoga zakona dosadašnji osnivač Opće županijske bolnice Vukovar i bolnice hrvatskih veterana Vukovarsko-srijemska županija prestaje biti njezin osnivač, te osnivač postaje Republika Hrvatska.

Nadalje, utvrđuje se da Opća županijska bolnica Vukovar i bolnica hrvatskih veterana, danom stupanja na snagu predloženoga zakona nastavlja s radom kao Nacionalna memorijalna bolnica Vukovar. Također, utvrđuje se da je osnivač Nacionalne memorijalne bolnice Vukovar Republika Hrvatska, a prava i dužnosti osnivača u ime Republike Hrvatske obavljat će Vlada Republike Hrvatske, Ministarstvo zdravstva.

Međusobna prava i obveze između Vlade Republike Hrvatske, Vukovarsko-srijemske županije, Grada Vukovara i Nacionalne memorijalne bolnice Vukovar urediti će se posebnim sporazumom.